Jakob Fuglsangs CT-scanning på hospitalet viste dårligere nyt end røntgenfotograferingen kort efter 11. etape.

Håbet om at fastholde topplaceringen i Tour de France har lidt et knæk for Jakob Fuglsang.

Første undersøgelse viste ingen tegn på brud efter styrtet i forplejningszonen på onsdagens 11. etape, men en CT-scanning på hospitalet har vist dårligt nyt.

- Der er to mindre frakturer. En i håndleddet og en i albuen. Det er to små frakturer, hvor der ikke kan gøres andet, end at det gør ondt, siger Jakob Fuglsang til TV 2 SPORT.

Jakob Fuglsang kom i mål sammen med resten af feltet og holdt dermed fast i sin femteplads i klassementet.

Jakob Fuglsang involveret i styrt ved forplejning. Video: Morten Kirkegård

Men nu ved Astana-rytteren ikke rigtig, hvad han skal forvente sig i resten af løbet, men han forventer at stille til start på 12. etape.

- Der er ikke så meget at gøre andet end at forsøge at fortsætte og bide tænderne sammen, siger Fuglsang til TV 2 SPORT.

- Det er svært at sige, hvor ondt det gør, men jeg kan ikke strække armen 100 procent, og det bliver ondt at hive i styret. Det, der bekymrer mig mest, er at bremse på nedkørslerne.

- Det er Tour de France, og Tour de France varer tre uger. Selv de nemme etaper kan være endestationen. Det håber jeg ikke, det bliver i det her tilfælde. Jeg vil gøre, hvad jeg kan for at kæmpe videre. Forhåbentlig gør det ikke alt for ondt.

I forhold til hans tvivl om nedkørslerne er det rigtig dårligt nyt, for dem er der rigtig mange af de kommende dage - startende med torsdagens bjergetape.

Vigtig hjælper røg ud

Jakob Fuglsangs brud er ikke det eneste dårlige nyt, der ramte Astana-holdet på 11. etape.

Italienske Dario Cataldo, der var blandt de vigtigste hjælperyttere på holdet i bjergene, måtte nemli udgå efter selvsamme styrt. Italieneren blev kørt direkte på hospitalet, hvor scanningerne dog ikke viste nogen brud.

Jakob Fuglsang mistede en vigtig hjælperytter i Dario Cataldo, der styrtede på 11. etape. Video: Morten Kirkegård

- Han skulle være en af de vigtigste hjælpere for Fuglsang og Aru de næste par dage. Han er vanvittigt dygtig. I den sidste uge af løbet er Cataldo en sikkerhed for enten at sidde derude, hvis de kommer bagfra i et angreb, eller til at lukke huller, som er svære. Det er en af de vigtigste folk, de havde, siger TV 2 SPORT's ekspert Rolf Sørensen.

Desuden styrtede nummer tre i klassementet, det store franske håb Romain Bardet, også på etapen, men han slap efter alt at dømme billigt fra sit uheld.

11. etape blev afgjort i en massespurt, hvor Marcel Kittel for femte gang i årets Tour de France løb med sejren.